b'\n_START_ARTICLE_\nKatafrakt\n_START_PARAGRAPH_\nKatafrakt (gr\xc5\xa1ko \xce\x9a\xce\xb1\xcf\x84\xce\xac\xcf\x86\xcf\x81\xce\xb1\xce\xba\xcf\x84\xce\xbf\xcf\x82 [kat\xc3\xa1fraktos], dobesedno oklopljen ali popolnoma obdan) je bil te\xc5\xbeko oklopljen konjenik v vojskah \xc5\xa1tevilnih starih dr\xc5\xbeav v zahodni Evraziji in evrazijskih stepah. Konjenik in konj sta bila od glave do prstov na nogah oklepljena s te\xc5\xbekim luskastim oklepom. Katafrakti so bili obi\xc4\x8dajno oboro\xc5\xbeeni z dolgo leseno konjeni\xc5\xa1ko sulico (kont\xcf\x8cs) ali kopjem._NEWLINE_V ve\xc4\x8dini dr\xc5\xbeav so bili katafrakti bodisi elitna bodisi napadalna konjenica, uporabna predvsem za silovit preboj nasprotnikove pehotne formacije. \xc5\xa0tevilni zgodovinarji od antike do visokega srednjega veka so bili prepri\xc4\x8dani, da so katafrakti preko Bizantinskega cesarstva vplivali na kasnej\xc5\xa1e evropske viteze._NEWLINE_Med ljudstva, ki so v vsaj enem obdobju svoje zgodovine imela katafrakte, spadajo Skiti, Sarmati, Parti, Ahemenidi, Saki, Armenci, Selevkidi, Pergamci, Sasanidi, Rimljani, Goti in Bizantinci. V ve\xc4\x8d primerih se je naziv katafrakt uporabljal tudi za partski bojni voz._NEWLINE_Zdi se, da je bila uvedba mo\xc4\x8dno oklepljene konjenice v rimsko vojsko odziv na pohode Partov in Sasanidov v Malo Azijo in \xc5\xa1tevilne poraze v borbah s katafrakti v evrazijskih stepah, od katerih je najbolj opazen poraz v bitki pri Kari (Haran). Rimska konjenica ni bila nikoli niti mo\xc4\x8dno oklepljena niti pretirano u\xc4\x8dinkovita. Enote rimskih eqiutes do bile sestavljene ve\xc4\x8dinoma iz lahko oklepnih konjenikov, oboro\xc5\xbeenih s kopji in me\xc4\x8di. Njihova glavna naloga je bilo zasledovanje be\xc5\xbee\xc4\x8dih pora\xc5\xbeenih nasprotnikovih vojakov. Katafraktom podobne te\xc5\xbeko oklepljene konjenike so Rimljani uvedli \xc5\xa1ele v 3. in 4. stoletju. Najve\xc4\x8d zaslug za njihovo uvedbo v poznorimsko armado imata cesar Galien (vladal 253-268) in njegov general in uzurpator Avreol.'